অনুসন্ধানে জানা যায়, মুরাদ ও তার সন্ত্রাসী বাহিনী ক্ষমতাসীন দল আওয়ামী লীগের নাম ভাঙিয়ে জমি দখল, ব্যবসা প্রতিষ্ঠান দখল, ভাংচুরসহ বিভিন্ন অপকর্ম করে চলেছে বছরের পর বছর। স্থানীয় প্রশাসন মাঝে মধ্যে দু’একটি বিষয়ে ব্যবস্থা নিলেও মুরাদের সন্ত্রাসী কর্মকাণ্ড বন্ধ হয় না। প্রায় প্রতিদিনই সে মোটরসাইকেল মহড়া দিয়ে এলাকায় আতঙ্ক সৃষ্টি করে। মুরাদ শিকদার তার বিরুদ্ধে সব অভিযোগ অস্বীকার করে যুগান্তরকে বলে, আমার কোনো বাহিনী নেই। তবে রিপন মোল্লার সঙ্গে কথা কাটাকাটির বিষয়টি স্বীকার করে। নবাবগঞ্জ থানার ওসি (তদন্ত) কেএম শামীম হাসান বলেন, মুরাদের বিরুদ্ধে অভিযোগ পেয়েছি। এলাকায় পুলিশ তৎপর আছে।